text: इस अवसर पर बोलते हुए राष्ट्रपति ने कहा कि अंडमान और निकोबार की उनकी यात्रा से उन स्वतंत्रता सेनानियों को श्रद्धांजलि देने का अवसर मिला है जिन्होंने भारत की स्वतंत्रता के लिए इस पावन क्षेत्र में अत्यंत कठिनाई और कष्ट भुगते। उन्होंने कहा कि राष्ट्रीय स्मारक ‘सेल्यूलर जेल’ उनके द्वारा दिए गए बलिदानों का साक्षी है। यह उन बहुत से स्वतंत्रता सेनानियों की उत्कट देशभक्ति का प्रतीक है जिन्होंने यहां कारावास में अपनी युवावस्था बिताई।